Diari Oficial de la Generalitat Valenciana


Sumari del DOGV 8884, del 17-08-2020 (2020/6637)

DECRET LLEI 13/2020, de 7 d'agost, del Consell, de declaració de servei públic de titularitat autonòmica de les operacions de selecció i classificació d'envasos lleugers i residus d'envasos recollits selectivament.
----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2020/08/07/13/dof/vci/html**

### Dades del document

Número de DOGV
:   8884

Data del DOGV
:   17-08-2020

Secció del DOGV
:   I. DISPOSICIONS GENERALS

Número del document
:   2020/6637


Data del document
:   07-08-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret llei

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * residu
    * protecció del medi ambient
    * eliminació de residus
    * legislació
    * ordenança
    * programa d'actuació
    * emmagatzematge de residus
    * gestió de residus

DECRET LLEI 13/2020, de 7 d'agost, del Consell, de declaració de servei públic de titularitat autonòmica de les operacions de selecció i classificació d'envasos lleugers i residus d'envasos recollits selectivament. [2020/6637]  
  
PREÀMBUL  
  
I  
  
En el marc del mandat global de protecció de l'article 45 de la Constitució Espanyola, la competència legislativa de la Generalitat Valenciana en matèria de medi ambient ve establerta en l'apartat 6 de l'article 50 de la Llei orgànica 1/2006, de 10 d'abril, de reforma de l'Estatut d'Autonomia de la Comunitat Valenciana, i en l'apartat 1.23 de l'article 149 de la Constitució Espanyola, de dictar normes addicionals de protecció, així com en l'article 49.9 de l'Estatut esmentat, on s'atribueix a la Generalitat la competència exclusiva en matèria d'ordenació del territori, urbanisme i habitatge.  
L'àmbit de la gestió dels residus domèstics s'adscriu a la competència constitucional en matèria de protecció del medi ambient, per la qual cosa competeix al legislador estatal dictar la legislació bàsica i al legislador autonòmic les normes de desenvolupament i addicionals de protecció, així com les relatives a la gestió en matèria de protecció del medi ambient, en virtut del que es disposa en l'article 148.1.9 de la Constitució Espanyola.  
D'altra banda, les competències locals en matèria de gestió de residus domèstics es delimiten en funció del que establisca la legislació bàsica i les corresponents normes sectorials dictades per l'Estat i per les comunitats autònomes. D'aquesta manera, conforme al que s'estableix en l'article 25.2.b de la Llei 7/1985, de 2 d'abril, reguladora de les bases del règim local, la garantia que els municipis desenvolupen competències en la gestió de residus domèstics se supedita als termes de la legislació estatal i autonòmica, i la reserva a favor de les entitats locals, en virtut del que es disposa en l'article 86.2 de la referida Llei 7/1985, dels serveis de recollida, tractament i aprofitament de residus, es fa de conformitat amb el que es preveu en la legislació sectorial aplicable, la qual cosa suposa una nova remissió al que determine la legislació bàsica i la dictada per les comunitats autònomes en l'àmbit de les seues respectives competències. Pel que respecta a la legislació bàsica sectorial, es va promulgar la Llei 22/2011, de 28 de juliol, de residus i sòls contaminats, i en l'àmbit autonòmic, la Llei 10/2000, de 12 de desembre, de residus de la Comunitat Valenciana.  
  
L'article 12.5.a de l'esmentada Llei 22/2011, determina que el servei que obligatòriament han de prestar els ens locals en matèria de recollida, transport i tractament dels residus domèstics, es durà a terme en el marc jurídic del que s'estableix en la llei esmentada, de les quals, en el seu cas, dicten les comunitats autònomes i de la normativa sectorial en matèria de responsabilitat ampliada del productor.  
Els envasos lleugers i residus d'envasos tenen la condició de residus domèstics, si bé, la seua gestió es regula per normativa específica amb rang reglamentari i caràcter de legislació bàsica de protecció del medi ambient, en particular, per la Llei 11/1997, de 24 d'abril, d'envasos i residus d'envasos i el seu Reglament de desenvolupament promulgat per Reial decret 782/1998, de 30 d'abril. Les previsions contingudes en aquestes normes estableixen que les relacions financeres entre els sistemes integrats de gestió de residus d'envasos i les administracions públiques es materialitzaran a través dels corresponents convenis de col·laboració, que se subscriuen entre els sistemes integrats de gestió de residus (hui sistemes col·lectius de responsabilitat ampliada del productor del producte ?SCRAPS-) d'envasos i les comunitats autònomes, amb una previsió específica que puguen ser aquestes les que realitzen la recollida, transport i classificació de residus d'envasos, de conformitat amb el que es disposa en l'article 10.2, paràgrafs segon i tercer, de la Llei 11/1997 esmentada.  
  
  
II  
  
De conformitat amb el que es disposa en el Decret 55/2019, de 5 d'abril, del Consell, pel qual s'aprova el Pla integral de residus de la Comunitat Valenciana, actualment, estan en funcionament cinc plantes de selecció i classificació d'envasos lleugers i residus d'envasos; d'aquestes, quatre són de titularitat i propietat autonòmica (les situades als termes municipals d'Alzira, Benidorm, Castelló i Picassent, totes aquestes explotades per la societat mercantil pública VAERSA, Valenciana d'Aprofitament Energètic de Residus, SA), i només una d'aquestes és titularitat del consorci per a la gestió dels residus sòlids urbans del Baix Vinalopó (consorci de la zona A5), si bé es gestiona per part d'una empresa privada perquè aquesta administració va optar per la modalitat de gestió indirecta.  
Aquest servei públic el presta la Generalitat des de l'any 2000, moment en el qual es va implantar la recollida selectiva multimaterial d'envasos lleugers i residus d'envasos en la via pública a la Comunitat Valenciana, a partir d'una experiència pilot duta a terme en la planta d'Alzira, sobre la base del que es va disposar en l'annex V del primer Conveni marc, subscrit el 6 d'abril de 2000, entre la Generalitat, a través de la conselleria competent en medi ambient i l'entitat Ecoembalajes España, SA, Conveni que s'ha anat renovant periòdicament fins hui i al qual consten adherides totes les entitats locals del territori.  
  
Així doncs, en la pràctica totalitat de la Comunitat Valenciana (amb la sola excepció dels municipis pertanyents a l'àrea d'influència del Consorci de la zona A5), el servei de selecció i classificació d'envasos lleugers i residus d'envasos recollits en la via pública i xarxes d'ecoparcs de la Comunitat Valenciana ja s'està prestant, des de fa vint anys, per l'empresa pública VAERSA, en les instal·lacions d'Alzira, Benidorm, Castelló i Picassent, que són titularitat de la Generalitat.  
  
Addicionalment, hi ha altres fluxos d'envasos lleugers i residus d'envasos, que suposen una quantitat superior als recollits selectivament a través de la via pública i xarxes d'ecoparcs, que són gestionats íntegrament mitjançant gestió indirecta, com ara la denominada «recollida complementària del sistema integrat de gestió a la Comunitat Valenciana», així com la classificació d'envasos lleugers recollits en la fracció resta.  
D'altra banda, la directriu 127 del Decret 1/2011, de 13 de gener, del Consell, pel qual s'aprova l'Estratègia territorial de la Comunitat Valenciana, estableix que les infraestructures de gestió de residus componen, conjuntament amb altres, el sistema d'infraestructures bàsiques de l'Estratègia territorial de la Comunitat Valenciana, i són necessàries per a millorar la qualitat de vida de la població, la competitivitat del conjunt del territori i el desenvolupament sostenible d'aquest.  
En atenció a aquest caràcter supralocal de les operacions de selecció i classificació d'envasos lleugers i residus d'envasos recollits en la via pública i xarxes d'ecoparcs de la Comunitat Valenciana, són els principis d'eficàcia i eficiència els quals demanden que siguen assumides, en aquests casos, en l'àmbit autonòmic. Així mateix, l'aplicació d'aquests principis ve a confirmar, en el cas que ens ocupa, la conveniència i oportunitat de declarar aquestes operacions com a servei públic de titularitat autonòmica, perquè les plantes de classificació, per raons de mera eficiència, han de ser supralocals, i és per això que en la pràctica, així ha sigut a la Comunitat Valenciana des que es va implantar la recollida selectiva multimaterial de residus d'envasos lleugers, la qual cosa evidencia alhora que no es tracta d'una competència local ni rellevant ni predominant.  
Constitueix una realitat que la protecció del medi ambient és una necessitat social i un dret col·lectiu dels ciutadans i ciutadanes, i, per això, l'acció dels poders públics ha d'establir el marc de tutela dels valors ambientals en relació al conjunt d'activitats el disseny i l'execució de les quals té incidència potencial en la conservació del medi ambient.  
Sobre la base d'estudis recents elaborats per Ecoembalajes España, SA, va quedar descartada la possibilitat de seleccionar i classificar els envasos lleugers i residus d'envasos recollits en la via pública i xarxes d'ecoparcs de la Comunitat Valenciana, com a base del model de gestió, en les instal·lacions per al tractament de residus domèstics en massa que actualment disposen els consorcis de residus i entitats locals de gestió mesclats i bioresidus, tenint en compte la falta d'eficàcia i eficiència del model, economicitat d'aquest i de les importants diferències tècniques respecte d'una planta específica per a la selecció de residus d'envasos lleugers respecte a una planta de tractament de residus domèstics.  
D'altra banda, és important assenyalar que la iniciativa privada, des del moment de la implantació a la Comunitat Valenciana de la recollida selectiva multimaterial d'envasos lleugers i residus d'envasos (any 2000) i fins hui, no ha construït infraestructures per a la selecció i classificació d'aquesta tipologia de residus amb capacitat suficient, i respecte a la gestió d'aquestes, únicament ha pres participació en l'explotació de la línia d'envasos de la instal·lació de la qual és titular el Consorci A5 a la qual s'ha referit anteriorment, els drets del qual queden salvaguardats en aquest decret llei.  
  
  
III  
  
L'article 128.2 de la Constitució Espanyola estableix la possibilitat de reservar al sector públic, mitjançant norma amb rang de llei, recursos o serveis essencials. D'altra banda, l'article 12.6 de la Llei 22/2011, de 28 de juliol, de residus i sòls contaminats, habilita la possibilitat que les administracions públiques, en els seus respectius àmbits competencials, puguen declarar servei públic totes o algunes de les operacions de gestió de determinats residus, quan motivadament es justifique per raons d'adequada protecció de la salut humana i del medi ambient. D'altra banda, l'article 8.3 de la Llei 10/2000, de 12 de desembre, de residus de la Comunitat Valenciana, determina la possibilitat que la Generalitat declare servei públic de titularitat autonòmica, mitjançant norma amb rang de llei formal, totes o algunes de les operacions de gestió de determinats residus.  
  
L'aplicació dels principis d'eficàcia i eficiència consagrats en l'article 2.1 de la Llei 7/1985, de 2 d'abril, reguladora de les bases del règim local, que han de presidir la capacitat de gestió de les entitats locals, confirma la conveniència i oportunitat de declarar com a servei públic de titularitat autonòmica el servei de selecció i classificació d'envasos lleugers i residus d'envasos recollits en la via pública i xarxes d'ecoparcs de la Comunitat Valenciana, tenint en compte del necessari caràcter supralocal que han de revestir les infraestructures.  
  
La promulgació de la reserva legal autonòmica queda justificada per raons d'adequada protecció de la salut humana i del medi ambient, tal com l'exigeix l'article 12.6 de la Llei 22/2011, esmentada, ja que la gestió de la iniciativa privada en la gestió del plàstic en determinats territoris de la Comunitat Valenciana, mitjançant el seu abandonament o emmagatzematge, resulta clarament ineficaç, i s'efectua per part dels òrgans autonòmics competents en la matèria ardus esforços perquè aquests residus es destinen a gestors autoritzats sense que això supose desemborsaments econòmics per part de la Generalitat. A això se suma la possible afecció sobre la salut humana i el medi ambient d'un potencial incendi de plàstics incorrectament emmagatzemats, com per desgràcia ha ocorregut en apilaments il·lícits d'aquesta mena de materials a la Comunitat Valenciana així com en altres comunitats autònomes.  
  
És per això que la classificació d'envasos lleugers és una operació singular, la deficient operació de la qual pot donar lloc a increments exponencials de materials en abocador, per la qual cosa es tracta d'una activitat de gestió la garantia de la qual cal preservar al màxim a la Comunitat Valenciana, i es garantirà la traçabilitat i correcta gestió d'aquest flux amb una disposició de mitjans per part de l'Administració autonòmica concorde a la seua rellevància.  
En definitiva, la voluntat de l'Administració de la Generalitat, pels motius exposats, és la d'assumir la titularitat del servei públic de selecció i classificació d'envasos lleugers i residus d'envasos recollits en la via pública i xarxes d'ecoparcs de la Comunitat Valenciana, per a exercir-la sota el règim que, d'acord amb la seua capacitat d'autoorganització, determine.  
  
  
IV  
  
La jurisprudència constitucional ha establert doctrina en relació amb els requisits que ha de reunir l'exercici de la potestat normativa excepcional per part del poder executiu mitjançant la fórmula del Decret llei. Aquests són, en primer lloc, existència de pressupost de fet que habilita l?«extraordinària i urgent necessitat», i, en segon lloc, la necessària connexió entre la finalitat del Decret llei projectat i la situació d'extraordinària i urgent necessitat definida.  
Així doncs, la doctrina constitucional en relació amb la concurrència del pressupost que habilita ha sigut sintetitzada en l'STC 68/2007, de 28 de març, FJ 6, la qual assenyala, després de reconéixer el pes que en l'apreciació de l'extraordinària i urgent necessitat s'ha de concedir «al judici purament polític dels òrgans als quals incumbeix la direcció de l'Estat», que «la necessària connexió entre la facultat legislativa excepcional i l'existència del pressupost que habilita» condueix al fet que el concepte d'extraordinària i urgent necessitat que es conté en la Constitució Espanyola no siga, de cap manera, «una clàusula o expressió buida de significat dins de la qual el lògic marge d'apreciació política del Govern es moga lliurement sense cap restricció, sinó, per contra, la constatació d'un límit jurídic a l'actuació mitjançant decrets llei».  
  
Queda justificada l'existència de pressupost de fet que habilita d'extraordinària i urgent necessitat pels motius següents:  
a) A causa de la situació actual de pandèmia sanitària ocasionada pel nou coronavirus SARS-CoV-2, que està causant la malaltia Covid-19, s'ha produït un increment d'entre un 15 i un 20 % en la producció d'envasos lleugers recollits selectivament en origen en la via pública. Cal indicar, referent a això, que la situació de pandèmia ocasionada per la Covid-19 ha implicat la impossibilitat de triatge manual d'alguns subproductes d'entre els residus domèstics, especialment paper-cartó i alguns tipus de plàstics, per la qual cosa, la disposició del règim jurídic més adequat que garantisca la possibilitat, en cas necessari, de realitzar inversions immediates en les instal·lacions, obeeix a un clar interés públic, interés general i compleix els preceptes necessaris d'extraordinària i urgent necessitat.  
b) En l'actualitat, el Regne d'Espanya té obert per part de la UE un Proyect ENVI-PILOT, previ a un expedient sancionador de la UE per incompliment en matèria de gestió de residus. D'aquest ENVI-PILOT, el ministeri competent en matèria de residus ha donat compte a les comunitats autònomes i a la Federació Espanyola de Municipis i Províncies en diverses sessions de la comissió de coordinació de residus prevista en la Llei 22/2011, de 28 de juliol, de residus i sòls contaminats, i el ministeri ha remés a les comunitats autònomes un escrit que indica que «els incompliments econòmics que es reporten de l'incompliment del dret de la Unió hauran de ser respostos proporcionalment entre les administracions públiques que hagen causat els incompliments».  
  
La UE ha denominat l'ENVI-PILOT, «Cas Malagrotta-Espanya», en referència clara al «cas Malagrotta» que va suposar la imposició d'una sanció multimilionària a Itàlia per mala gestió dels seus residus domèstics. Així doncs, la gestió de residus domèstics, on queda inclosa la classificació d'envasos lleugers, ha d'estar en fase de millora contínua de manera permanent per a complir els objectius en aquesta matèria.  
  
En relació amb aquest aspecte, els residus que provenen de les recollides selectives en origen, són els considerats per la UE i el ministeri com de major rellevància, atés que una correcta recollida selectiva en origen i posterior classificació d'envasos lleugers, en aquest cas, garanteix el reciclatge real efectiu en la indústria del reciclatge dels materials recollits i posteriorment classificats.  
Referent a això, resulta absolutament necessari que la Generalitat s'implique en actuacions tendents a la millora contínua dels serveis de classificació d'envasos lleugers, la qual cosa imposa un dinamisme necessari de la gestió, atesos els nous objectius pluriennals establits per les noves directives comunitàries. En aquest sentit, l'extraordinària i urgent necessitat obeeix la necessitat d'evitar, per part de la UE, d'expedients sancionadors en matèria de gestió de residus domèstics a la Comunitat Valenciana.  
c) No és possible assegurar, en aquests moments, que fent ús dels procediments de tramitació ordinària o mitjançant qualsevol de les tècniques d'agilitació procedimental de l'aprovació legal ordinària, puga evitar-se la imposició de sancions per part de la UE a la Comunitat Valenciana. Al seu torn, actualment, la Generalitat col·labora amb altres comunitats autònomes per a atendre situacions transitòries generades per la falta o insuficiència d'instal·lacions de classificació d'envasos lleugers en aquestes; situació aquesta, difícilment imaginable des d'una perspectiva de competències no autonòmiques, que posa de manifest la important i urgent necessitat de disposar d'un àmbit jurídic clar, a cada moment, per a la realització d'aquesta important operació de gestió de residus.  
Després de més de díhuit anys efectuant per part de la Generalitat les operacions de classificació d'envasos generats en l'àmbit territorial de la Comunitat Valenciana i després de més de sis anys des de l'aprovació de la nova directiva de contractació a la UE, és necessari aclarir jurídicament les competències, amb un instrument normatiu amb rang de llei, segons com indica la normativa, a fi d'establir unes bases sòlides sobre les quals transitar a un nou model de classificació d'envasos que millore l'actual però sobre la base d'aquest.  
Queda justificada la necessària connexió entre la situació d'extraordinària i urgent necessitat definida i la finalitat del Decret llei pels motius següents:  
a) És necessari deixar constància, que és important i imprescindible, en la situació actual, disposar d'un marc jurídic clar en matèria de selecció i classificació d'envasos lleugers i residus d'envasos recollits en la via pública i xarxes d'ecoparcs de la Comunitat Valenciana, que permeta amb seguretat jurídica, la implementació de les millores necessàries en el sistema, fins i tot de manera immediata si calguera, a la vista de la situació de pandèmia sanitària actual per la Covid-19.  
  
En el transcurs dels últims 4 anys, especialment, la classificació d'envasos lleugers s'ha desenvolupat amb total normalitat des del punt de vista de la salut pública i el medi ambient, a pesar que ha requerit dosis de capacitat de gestió importants per part de la Generalitat, malgrat el marc normatiu especialment confús en la matèria que hi ha a la Comunitat Valenciana respecte a l'operació de selecció i classificació d'envasos lleugers i residus d'envasos.  
b) Hi ha, en el servei públic bàsic essencial de què es tracta, circumstàncies clares de gravetat, imprevisibilitat i rellevància. Referent a això, en qualsevol moment pot donar-se, com així ja ha succeït, una situació d'avaria important en maquinària estratègica per a l'operativa d'una instal·lació, que faria inviable la classificació d'envasos lleugers a la Comunitat Valenciana, així com la recollida selectiva en origen en la via pública i la disponibilitat de materials reciclats per a la fabricació d'altres nous, tal com ho imposa la normativa.  
Si no hi ha un marc jurídic robust i clarificador, podria fer-se impossible la classificació material dels envasos lleugers i residus d'envasos recollits en la via pública i en xarxes d'ecoparcs de la Comunitat Valenciana, la qual cosa portaria al col·lapse del sistema, situació que és responsabilitat de la Generalitat evitar coste el que coste. A tot això se suma l'escenari actual de Covid-19, on la presència del patogen en alguns residus, com el plàstic, s'ha acreditat d'un temps de residència major que en altres materials.  
Per a finalitzar, cal assenyalar que el Dictamen 107/2020, emés pel Consell Jurídic Consultiu de la Comunitat Valenciana, en sessió celebrada en data 26 de febrer de 2000, en la seua conclusió tercera in fine, justifica l'ocupació del Decret llei per a qualsevol actuació de la Generalitat que haja d'efectuar-se per disposició legal a l'efecte d'acomodar la situació actual de VAERSA, a la normativa en matèria de contractació pública en relació amb l'activitat desenvolupada per aquesta societat mercantil en matèria de selecció i classificació d'envasos lleugers i residus d'envasos.  
  
  
V  
  
Considerant totes les circumstàncies apuntades, es considera d'extraordinària i urgent necessitat regularitzar una situació que de facto es produeix des de fa vint anys, en ares a complir els objectius fixats per la normativa sectorial en matèria d'envasos i residus d'envasos, i consolidar d'aquesta manera el caràcter supramunicipal que ostenten les infraestructures on es realitzen les operacions de selecció i classificació dels envasos lleugers i residus d'envasos recollits en la via pública i en les xarxes d'ecoparcs de la Comunitat Valenciana, en el marc del sistema de responsabilitat ampliada del productor del producte.  
  
En virtut d'això, totes les raons esgrimides apunten al fet que concorren les circumstàncies d'extraordinària i urgent necessitat que, d'acord amb l'article 44.4 de l'Estatut d'Autonomia de la Comunitat Valenciana, faculten el Consell per a dictar disposicions legislatives provisionals per mitjà de decrets lleis. Els objectius d'aquest Decret llei no poden ser complits a través del procediment legislatiu ordinari, amb la urgència que precisa l'adopció d'aquestes mesures, per la qual cosa el Decret llei es configura com l'instrument adequat per a això, conforme als paràmetres constitucionals, estatutaris i legals.  
El Decret llei consta de tres articles, una disposició derogatòria única i una disposició final única.  
L'elaboració de la norma ha sigut presidida pels principis de bona regulació de l'article 129 de la Llei 39/2015, d'1 d'octubre, del procediment administratiu comú de les administracions públiques. Així mateix, d'acord amb el principi de proporcionalitat, el decret llei conté la regulació imprescindible per a la consecució dels objectius exposats. Així mateix, de conformitat amb el principi de seguretat jurídica, s'ha vetlat per la coherència de la norma amb la resta de l'ordenament jurídic i, quant al principi de transparència, s'ha donat audiència als sectors implicats.  
En virtut d'això, de conformitat amb el que es disposa en l'article 44.4 de l'Estatut d'Autonomia de la Comunitat Valenciana, en l'article 28.c de la Llei 5/1983, de 30 de desembre, de la Generalitat, del Consell, a proposta de la consellera d'Agricultura, Desenvolupament Rural, Emergència Climàtica i Transició Ecològica, i prèvia deliberació del Consell, en la reunió de 7 d'agost de 2020,  
  
  
DECRETE  
  
Article 1. Declaració de servei públic de titularitat autonòmica de les operacions de selecció i classificació d'envasos lleugers i residus d'envasos recollits selectivament  
1. Conforme a les competències autonòmiques reconegudes en la legislació sectorial en matèria de gestió de residus, es declara servei públic de titularitat de la Generalitat, en l'àmbit territorial d'aquesta, l'operació de gestió de residus següent:  
- Selecció i classificació d'envasos lleugers i residus d'envasos recollits selectivament en la via pública així com en les xarxes globals d'ecoparcs de la Comunitat Valenciana (operació de valorització R12 «Intercanvi de residus per a sotmetre'ls a qualsevol de les operacions enumerades entre R1 i R11» de conformitat amb el que es disposa en l'annex II de la Llei 22/2011, de 28 de juliol, de residus i sòls contaminats).  
2. La prestació de les activitats objecte del servei públic de classificació d'envasos lleugers recollits selectivament en la via pública així com en les xarxes globals d'ecoparcs de la Comunitat Valenciana que corresponga a la Generalitat, es realitzarà per gestió directa, a través de les entitats que integren el sector públic instrumental de la Generalitat definit en l'article 2.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Tot això, sense menyscapte de la possibilitat de col·laboració pública i privada per al desenvolupament del servei, de conformitat amb les previsions establides en la Llei 9/2017, de 8 de novembre, de contractes del sector públic, així com, sense perjudici del que es disposa en la resta de l'articulat d'aquesta norma.  
En tot cas, l'Administració Generalitat disposarà de les potestats necessàries per a assegurar el bon funcionament del servei, i garantirà i regularà la seua prestació.  
Els efectes comptables de l'aplicació d'aquesta norma seran aplicables conforme al que es disposa en el Reial decret 1514/2007, de 16 de novembre, pel qual s'aprova el Pla general de comptabilitat, o disposició normativa que la modifique o substituïsca.  
  
Article 2. Prestació del servei públic de selecció i classificació d'envasos lleugers i residus d'envasos en l'àmbit territorial d'actuació del Consorci per a la Gestió dels Residus Sòlids Urbans del Baix Vinalopó (Consorci de la Zona A5)  
1. Els envasos lleugers i residus d'envasos recollits en la via pública així com en la xarxa d'ecoparcs generats en l'àmbit territorial d'actuació del Consorci per a la Gestió dels Residus Sòlids Urbans del Baix Vinalopó (Consorci de la Zona A5), així com els envasos lleugers i residus d'envasos generats a l'àmbit territorial del Consorci de residus de la zona A6, són actualment gestionats en la planta de tractament de residus urbans i de classificació d'envasos situada en el terme municipal d'Elx (Alacant), Paratge dels Cremats-Partida Salades, s/n. El Consorci per a la Gestió dels Residus Sòlids Urbans del Baix Vinalopó (Consorci de la Zona A5), titular i propietari de la referida infraestructura, va optar per la seua gestió de manera indirecta.  
  
En virtut d'això, la Generalitat s'obliga a respectar els drets administratius adquirits per l'entitat que realitza les operacions de selecció i classificació d'envasos lleugers i residus d'envasos recollits en la via pública i en la xarxa d'ecoparcs en la infraestructura d'Elx (Alacant) amb anterioritat a l'entrada en vigor d'aquesta norma, fins la màxima capacitat tècnica autoritzada de les instal·lacions.  
2. A l'efecte que l'activitat desenvolupada en la planta de tractament de residus urbans (RU) i de classificació d'envasos situada en el terme municipal d'Elx (Alacant), siga compatible amb el nou servei públic autonòmic, atenent raons d'eficiència, eficàcia i sostenibilitat financera, es formalitzaran els mecanismes de col·laboració necessaris entre l'Administració de la Generalitat i el Consorci per a la Gestió dels Residus Sòlids Urbans del Baix Vinalopó (Consorci de la Zona A5), tot això sobre la base de les previsions establertes en la Llei 40/2015, d'1 d'octubre, de règim jurídic del sector públic, que permeta la continuïtat del servei prestat en els termes i condicions d'eficiència necessaris.  
  
  
Article 3. Prestació del servei públic de selecció i classificació d'envasos lleugers i residus d'envasos en l'àmbit territorial de la resta d'àrees de gestió de residus domèstics de la Comunitat Valenciana que disposen d'entitats supramunicipals competents constituïdes  
En el cas que alguna entitat de les quals configuren l'Administració local de la Comunitat Valenciana, consorci de residus o entitat local competent dels serveis de valorització de residus domèstics, adoptara la iniciativa de participar en la prestació del servei públic de selecció i classificació d'envasos lleugers i residus d'envasos recollits en la via pública i en la xarxa d'ecoparcs del seu àmbit d'actuació, prèvia justificació del compliment dels requisits d'eficàcia i eficiència establerts en la normativa sectorial, es formalitzaran, entre l'Administració de la Generalitat i l'entitat local interessada, els mecanismes de col·laboració oportuns en els termes assenyalats en la Llei 40/2015, d'1 d'octubre, de règim jurídic del sector públic on quedaran regulades les condicions de la prestació del servei.  
  
No obstant l'anterior, amb caràcter previ, el consorci de residus o entitat local competent dels serveis de valorització de residus domèstics, així com les seues entitats locals conformants, hauran d'acreditar el compliment previ íntegre de les seues obligacions bàsiques en matèria de recollida selectiva en origen, inclosa la dels biorresidus, així com de valorització i eliminació de residus domèstics, d'acord amb la planificació autonòmica dictada en matèria de gestió de residus domèstics.  
  
  
DISPOSICIÓ DEROGATÒRIA  
  
Única. Derogació normativa  
Queden derogades quantes disposicions d'igual o inferior rang s'oposen al que s'estableix en aquest Decret llei.  
  
  
DISPOSICIONS FINALS  
  
Única. Entrada en vigor  
Aquest Decret llei entrarà en vigor l'endemà de la publicació en el Diari Oficial de la Generalitat Valenciana.  
  
València, 7 d'agost de 2020  
  
El president de la Generalitat,  
XIMO PUIG I FERRER  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA


Còpia Permalink ELI